Et- og toværelsesboliger på vej til unge på Fragtmandscentralens grund.

Annonce

Omkring 450 boliger er på vej i første etape på Fragtmandscentralens grund i Åbyhøj.

Åbyen hedder projektet, og det er nu afgjort, hvordan de 202 kollegieboliger, som er en del af det, bliver.

Kollegiet skal opføres på hjørnet af Søren Frichs Vej og Åbyvej og lukker dermed projekterne på den gamle fragtmandscentral mod vest.

Byggeriet opføres som muret byggeri i seks etager med parkeringskælder.

JCN Bolig står bag byggeriet, der opføres for i alt 141.668.125 kr. i hovedentreprise.

»Det bliver et- og to-værelsesboliger på henholdsvis 22 og 36 kvadratmeter. Alle har eget køkken og bad. Vi venter at gå i gang omkring 1. september og skal aflevere byggeriet op til sommerferien i 2018, så boligerne er klar til studiestart,« oplyser Lars Panduro Adamsen, partner og regionschef i JCN Bolig.

Kollegiekontoret er bygeherre, JCN Bolig er entreprenør, P+P Arkitekter tegner, og ingeniørarbejdet klares af firmaet Viggo Madsen.

Virksomheden JCN er netop fyldt 75 år og slog i 2012 ind på boligbyggeri.

Virksomheden opfører flere ungdomsboliger, tæt/lav boliger, plejeboliger, etageboliger samt renoverer boliger.

Åbyen vil binde Åbyhøj og Midtbyen endnu tættere sammen langs Søren Frichs Vej.